Ευαγγελικός Χριστιανισμός

Ο Ευαγγελικός Χριστιανισμός είναι ένα παγκόσμιο κίνημα μέσα στον προτεσταντικό Χριστιανισμό που διατηρεί την πεποίθηση ότι η ουσία του Ευαγγελίου βρίσκεται στη σωτηρία μέσω της πίστης στον Ιησού Χριστό. Οι Ευαγγελικοί πιστεύουν στην «αναγέννηση», που είναι η εμπειρία της μεταστροφής του ανθρώπου από την παλιά ζωή στη νέα χριστιανική ζωή (σωτηρία), στην εξουσία της Αγίας Γραφής ως αποκάλυψη του Θεού στην ανθρωπότητα και στην εξάπλωση του Χριστιανικού μηνύματος.

Η προέλευσή του εντοπίζεται συνήθως στο 1738, με διάφορα θεολογικά ρεύματα που συντελούν στην ίδρυσή του, συμπεριλαμβανομένου του Αγγλικού Μεθοδισμού, της Μοραβικής Εκκλησίας και του Λουθηρανισμού. Κατά κύριο λόγο, ο Τζον Γουέσλεϋ και άλλοι πρώτοι Μεθοδιστές ήταν οι πρώτοι Ευαγγελικοί. Σήμερα, οι Ευαγγελικοί βρίσκονται σε πολλά Προτεσταντικά κλαδιά, καθώς και σε διάφορες ονομασίες που δεν ανήκουν στο συγκεκριμένο κλάδο. Μεταξύ των ηγετών και των μεγάλων μορφών του Ευαγγελικού Προτεσταντικού κινήματος ήταν ο Τζον Γουέσλεϋ, ο Τζωρτζ Γουάιτφιλντ, ο Τζόναθαν Έντουαρντς, ο Μπίλι Γκράχαμ, ο Μπιλ Μπράιτ, ο Άρολντ Τζον Οκένγκα, ο Τζον Σκωττ και ο Μάρτιν Λόιντ-Τζόουνς. Το κίνημα απέκτησε μεγάλη δυναμική τον 18ο και 19ο αιώνα με τις Μεγάλες Αφυπνίσεις στη Μεγάλη Βρετανία και τις Ηνωμένες Πολιτείες.

Οι Ηνωμένες Πολιτείες έχουν τη μεγαλύτερη συγκέντρωση Ευαγγελικών στον κόσμο. Στη Μεγάλη Βρετανία, οι Ευαγγελικοί εκπροσωπούνται κυρίως από τη Μεθοδιστική Εκκλησία, τις Κοινότητες των Βαπτιστών και τους Ευαγγελικούς Αγγλικανούς. Γενικά, μέσα σε Προτεσταντικές εκκλησίες που υπάρχει η λειτουργική παράδοση παρόμοια με της Ρωμαιοκαθολικής εκκλησίας (όπως οι Αγγλικανοί), υπάρχουν και ομάδες με χαρακτηριστικά Ευαγγελικών (low church).

Ο Ευαγγελικός Χριστιανισμός, ένα μεγάλο μέρος του λαϊκού Προτεσταντισμού, είναι ένα από τα πιο δυναμικά θρησκευτικά κινήματα στον σύγχρονο κόσμο. Ενώ ο βρίσκεται σε άνοδο σε παγκόσμιο επίπεδο, οι αναπτυσσόμενες χώρες το έχουν αγκαλιάσει ιδιαίτερα.

Χαρακτηριστικά
Ο Ντέιβιντ Μπέμπιγκντον σημειώνει τέσσερις ξεχωριστές πτυχές της Ευαγγελικής πίστης: τη Μεταστροφή, τον Βιβλιοκεντρισμό, τον Σταυροκεντρισμό και τον Ακτιβισμό, σημειώνοντας: «Μαζί σχηματίζουν τις προτεραιότητες και τη βάση του Ευαγγελικού Χριστιανισμού».

Η μεταστροφή, ή αλλιώς «αναγέννηση», υπήρξε ένα σταθερό στοιχείο του Ευαγγελικού Χριστιανισμού από τις αρχές του. Για τους Ευαγγελικούς, το κεντρικό μήνυμα του Ευαγγελίου είναι η πίστη στον Χριστό. Η μετάνοια και η πίστη στον Χριστό διαφοροποιεί τον χριστιανό από τον μη χριστιανό και η αλλαγή στη ζωή που οδηγεί σε αυτό χαρακτηρίζεται τόσο από την απόρριψη της αμαρτίας όσο και από την αντίστοιχη προσωπική αγιότητα της ζωής. Μια εμπειρία μετάνοιας μπορεί να είναι συναισθηματική, συμπεριλαμβανομένης της θλίψης για την αμαρτία που ακολουθείται από μεγάλη ανακούφιση από τη λήψη της συγχώρεσης.

Ο ακτιβισμός περιγράφει την τάση προς την ενεργό έκφραση και την κατανομή του Ευαγγελίου με διάφορους τρόπους που περιλαμβάνουν το κήρυγμα και την κοινωνική δράση. Αυτή η πτυχή του Ευαγγελικού Χριστιανισμού εξακολουθεί να γίνεται αντιληπτή σήμερα στον πολλαπλασιασμό των Ευαγγελικών εθελοντικών θρησκευτικών ομάδων.

Ποικιλία

Όλες οι αποχρώσεις του Προτεσταντισμού έχουν ισχυρή επιρροή από τον σύγχρονο Ευαγγελικό Χριστιανισμό. 

Στις αρχές του 20ού αιώνα, σημειώθηκε μια κάμψη της Ευαγγελικής επιρροής, και ο Ευαγγελικός χώρος έγινε πιο ανοιχτός πολιτισμικά σε σχέση με τις προηγούμενες απόλυτες τάσεις, διατηρώντας ταυτόχρονα τη συντηρητική διδασκαλία.

Σύμφωνα με τον Brian Stanley, καθηγητή του Παγκόσμιου Χριστιανισμού, αυτή η νέα μεταπολεμική πραγματικότητα ονομάζεται Νεο-Ευαγγελικαλισμός (ή απλώς Ευαγγελικός Χριστιανισμός στις Ηνωμένες Πολιτείες), ενώ στη Μεγάλη Βρετανία και σε άλλες αγγλόφωνες χώρες προσδιορίζεται συνήθως ως Συντηρητικός Ευαγγελικός Χριστιανισμός.

Στην Ελλάδα
Στην Ελλάδα ως Ευαγγελικοί μπορούν να χαρακτηριστούν οι:
Ελληνική Ευαγγελική Εκκλησία
Κοινωνία των Ελεύθερων Ευαγγελικών Εκκλησιών
Σύνοδος Αποστολικών Εκκλησιών Πεντηκοστής Ελλάδας
Ελευθέρα Αποστολική Εκκλησία Πεντηκοστής
και άλλες ανεξάρτητες, τοπικές εκκλησίες

Επίσης έχει συγκροτηθεί ο Πανελλήνιος Ευαγγελικός Σύνδεσμος για την συνεργασία των Ευαγγελικών όλων των αποχρώσεων.

Πολλές φορές οι Ευαγγελικοί αποκαλούνται εσφαλμένα ως Ευαγγελιστές.

Υποσημειώσεις


Κατηγορία:Χριστιανικά δόγματα
Κατηγορία:Ευαγγελικαλισμός
Κατηγορία:Χριστιανικές ιεραποστολές